Die Samojeed is 'n honderas wat sy naam kry van die Samojeedse volke in Siberië, Rusland. Die honde se wit dubbelpels, gekrulde stert wat op die rug rus en glimlag is kenmerkende eienskappe. Die Samojeed is een van die oudste honderasse en is deur ontdekkingsreisigers soos Fridtjof Nansen, Ernest Shackleton en Roald Amundsen as sleehonde ingespan. Die Samojeed is een van die oudste honderasse in die wêreld en kry sy oorspong en naam van die Samojeedse volke wat in Siberië, Rusland, gewoon het. Hierdie nomades het hierdie donsige, glimlaggende wit honde nie noodwendig vir 'n spesifieke doel geteel nie. Ten spyte hiervan het die honde hulle gehelp om takbokke op te pas (veral wanneer hulle getrek het), hulle sleë getrek en hulle warm gehou deur langs hulle te slaap. Die Samojeedse stamme, wat op die honde staatgemaak het vir oorlewing, het die honde beskou as familielede sowel as sterk, betroubare werkhonde. Dit het grootliks bygedra tot wat die honderas se temperament vandag is. Die Samojeed, wat meestal as 'n werkhond beskou word, moet 'n toonbeeld van prag, wakkerheid en krag wees.